Bekreftet: Klopp ferdig i Dortmund
Det bekrefter klubben på en pressekonferanse i ettermiddag, der Klopp også deltar. – Jeg tror denne avgjørelsen er helt riktig. Som jeg har sagt flere ganger de siste årene, vil jeg gi beskjed når jeg ikke lenger er den perfekte trener for denne ekstraordinære klubben, sier Jürgen Klopp fra pressepodiet på Signal Iduna Park i Dortmund. Det var tidligere onsdag at avisen Bild avslørte at 47-åringen hadde bedt Dortmund-sjefen Hans-Joachim Watzke (55) om at Dortmund etter sesongen kansellerer kontrakten, som egentlig bandt Klopp til trenerposten frem til 2018. Den tyske avisen foreslår at Klopp ønsker seg et slags hvileår før han går på sitt neste prosjekt – muligens i England og Premier League. Det avviser derimot den engelskspråklige tyskeren: – Jeg er ikke sliten. Jeg har ikke vært i kontakt med andre lag og har heller ikke planlagt noe sabbatsår, sier Dortmund-treneren, som i blå skjorte og briller møtte mediene sammen med sportsdirektør Michael Zorc og klubbdirektør Watzke. – Nå blir dette bare spekulasjoner foreløpig. Men det tyske journalister heller mot, og som jeg også er blitt fortalt fra folk i og rundt klubben, er at det er England som frister ham mest. Isåfall vil han ta England med storm. De liker den type trenere, han er litt som Mourinho, sier Viasats fotballekspert Jan Åge Fjørtoft til VG.I Tyskland har Borussia Dortmund har slitt tyngre enn normalt denne sesongen. Nå ligger de på en anonym 10. plass i Bundesliga og er ute av Champions League. – Det går an å se for seg at han tar et friår. Han er en av Tysklands mest benyttede reklamefigurer og vil ikke lide noen nød. Kanskje vil han også gjøre litt tv. Han er en intens trener, både for seg selv og omgivelsene. Hvis dette stemmer, vil han jo ikke gi seg på topp i Dortmund, som ville vært en hyggelig greie, beskrev Fjørtoft før klubben kom med bekreftelsen på pressekonferansen. Manchester City, der manager Manuel Pellegrini neppe varer over sommerferien, blir trolig nevnt i samme setning som Klopp mer enn én gang den kommende tiden. – Det er vel 99,9 prosent sjanse for at Pellegrini må gå. Så har du en outsiderklubb i Real Madrid, hvis noe skjer der med Ancelotti (som også er linket til City). De har tradisjon for å hente trenere fra Tyskland – i Bernd Schuster og Jupp Heynckes, påpeker Fjørtoft, som igjen understreker at det blir spekulasjoner.Klopps sjarmerende høyoktanfotball med «Gegenpressing» sprengte Bayern Münchens tyske tittel-imperium da de gulsorte fra Ruhr ble Bundesliga-mestere to år på rad – i 2010/11 og 2011/12. Også den tyske cupen ble vunnet i denne perioden etter finaleseier over Bayern, men storklubben fra München snøt Klopp for finaleseier i Champions League for to år siden. Det er ikke det eneste de har plaget Dortmund med. Etter Dortmunds to strake Bundesliga-titler har Bayern re-innsatt seg selv som verdensmesterlandets fotball-kanslere. De styrer mot sin tredje ligatriumf på rad – med to av Klopps tidligere Dortmund-stjerner i Mario Götze og Robert Lewandowski. Spesielt «yndlingen» Götzes overgang i 2013, annonsert av Bild rett før lagene møttes i den nevnte Champions League-finalen, vekket oppsikt. Bayern utløste utkjøpsklausulen til teknikeren som senere ble matchvinner i VM-finalen. Lewandowski fulgte samme vei ett år senere, men han gikk gratis. Spissen er inne i sin første sesong i Sør-Tyskland nå.Tidligere Mainz-trener Thomas Tuchel (41) er ifølge Bild allerede tilbudt en fireårskontrakt verdt 20 millioner Euro å overta Dortmund etter Klopp. Tuchels kandidatur bør rime bra. Han kommer fra Mainz-systemet, Klopps gamleklubb fra rett utenfor Frankfurt, og Tuchel regner Klopp som sin mentor og foretrekker tilsvarende fotball. Faktisk overtok Tuchel Mainz etter nordmannen Jørn Andersen, som i sin tid erstattet Klopp, men ble fjernet etter å ha tatt Mainz fra nivå to til Bundesliga. – Tuchel er en naturlig arvtager, tror Jan Åge Fjørtoft.
Borussia Dortmund-trener Jürgen Klopp får forlate klubben denne sommeren – tre år før avtalen opprinnelig gikk ut.